范仲淹
谢黄揔太博见示文集
松桂有嘉色，不与众芳期。
金石有正声，讵将群响随。
君子著雅言，以道不以时。
仰止江夏公，大醇元小疵。
孜孜经纬心，落落教化辞。
上有帝皇道，下有人臣规。
邈与圣贤会，岂以富贵移。
谁言荆棘滋，独此生兰芝。
谁言蛙黾繁，独此蟠龙龟。
岂徒一时异，将为千古奇。
愿此周召风，达我尧舜知。
致之讽谏路，升之诰命司。
二雅正得失，五典陈雍熙。
颂声格九庙，王泽及四夷。
自然天下文，不复迷宗师。